
LOGICĂ 


Raporturi logice între termeni 


1. Identitatea extensională 

Doi termeni, A şi B, sunt identici extensional dacă şi numai dacă 
orice obiect care face parte din extensiunea unuia dintre ei face parte şi 
din extensiunea celuilalt (dacă şi numai dacă au aceeaşi extensiune). 
Acest raport se poate reprezenta grafic, cu ajutorul diagramelor Euler, 
astfel: 


Exemplu: sinonimele, termeni de tipul "animal cu inimă", "animal 
cu rinichi" sau exemplul celebru oferit de Gottlob Frege: luceafărul de 
seară, luceafărul de dimineaţă. 


2. Raportul de ordonare extensională 

Doi termeni, A şi B, sunt în raport de ordonare extensională dacă şi 
numai dacă extensiunea unuia dintre ei conţine toate obiectele care apar 
în extensiunea celuilalt, dar şi obiecte în plus. Acest raport se poate 
reprezenta grafic astfel: 


A este termen subordonat (termen specie), iar B este termen 
supraordonat (termen gen). 
Exemplu: A - pisică, B - felină. 


3. Încrucişarea 

Doi termeni se află în raport de încrucişare dacă şi numai dacă 
extensiunile lor au obiecte în comun şi în extensiunea fiecăruia dintre ei 
apar şi obiecte care nu fac parte din extensiunea celuilalt. Acest raport se 
poate reprezenta grafic astfel: 


Exemplu: A - fumător, B - student. 


4. Excluziunea reciprocă 

Doi termeni se află în raport de excluziune reciprocă dacă şi numai 
dacă extensiunea lor se află într-un gen comun (sunt specii ale aceluiaşi 
gen) şi nu au obiecte în comun. Excluziunea reciprocă poate fi de două 
feluri: contrarietate reciprocă şi contradicție reciprocă. 

Doi termeni se află într-un raport de contrarietate reciprocă dacă şi 
numai dacă sunt specii exclusive şi ne-exhaustive ale aceluiaşi gen. Acest 
raport se poate reprezenta grafic astfel: 


Exemplu: A - pisică domestică, B - pisică sălbatică, G (gen) - felină. 


Doi termeni se află în raport de contradicţie reciprocă dacă şi 
numai dacă sunt specii exclusive şi exhaustive ale aceluiaşi gen. Acest 
raport se poate reprezenta grafic astfel: 


Exemplu: G - mulţimea numerelor naturale; A - mulţimea 
numerelor pare, A (se citeşte non-A) - mulţimea numerelor impare. 

A este negația lui A. Uneori, negația unui termen este luată în 
afara oricărui univers de discurs. 


Întrebare: Ce raport există între termenii inimă şi organism? 
Răspuns: Intre termenii aceştia nu există un raport extensional, ci 
un raport de la parte la întreg. 


Definiţia 


Definiţia este o operație logică prin care se specifică proprietățile 
caracteristice ale unui obiect sau înţelesul unui termen. În primul caz, 
ceea ce se defineşte este o noţiune. In al doilea caz, ceea ce se defineşte 
este chiar termenul respectiv. Pe scurt, obiectul operaţiei de definire este 
o noţiune sau un termen. 

O operaţie de definire are drept rezultat o definiţie. Definiţia este o 
propoziţie care fixează rezultatul unei operaţii de definire. 


Componentele definiţiei 


Orice definiţie are următoarele componente: 

- definitul, adică noţiunea sau termenul care formează obiectul 
operaţiei de definire; 

- definitorul, adică ceea ce se spune despre definit; 

- relația de definiție; în exprimarea obişnuită, relaţia de definiţie 
este redată prin cuvinte precum: este, înseamnă, desemnează etc. 

Se obişnuieşte ca structura oricărei definiţii să se redea astfel: 

A=dfB 


Clasificarea definiţiilor 
I. După natura definitului: 


- definiţii reale; 

- definiţii nominale. 

Într-o definiţie reală, definitul este o noţiune. Definiţiile reale se 
recunosc de regulă prin aceea că definitul este redat printr-un substantiv 
cu articol hotărît sau printr-o expresie substantivală cu articol hotărît, iar 
relaţia de definire este redată prin cuvintul este. 

Exemplu: Pătratul este dreptunghiul cu toate laturile egale. 

In definițiile nominale, definitul este un termen. Definiţiile nominale 
se recunosc de regulă prin aceea că termenul definit este pus între 


ghilimele, iar relaţia de definiţie este redată prin expresii ca: înseamnă, 
desemnează, se înțelege prin, etc. 

Exemplu:  "Histogeneză" înseamnă procesul de formare a 
ţesuturilor... etc. 

O definiţie nominală se poate transforma într-una reală şi invers. 


Ţinînd cont de scopurile pentru care sunt formulate, precum şi de 
locul şi rolul lor în procesul cunoaşterii, definițiile nominale sunt de cel 
puţin trei tipuri: 

1. Definiţii stipulative, prin care se introduce cîte un termen nou în 
vocabular printr-un cuvînt nou sau prin atribuirea unui înţeles nou unui 
cuvînt deja existent, dar care are un alt înţeles în alt context. 

Printr-o definiţie stipulativă se fixează rezultatul unei convenţii de a 
utiliza un anumit cuvînt într-un anumit context. 


2. Definiţii lexicale, prin care se consemnează înţelesul sau 
înțelesurile cu care este folosit un cuvint într-un limbaj natural. Intr-o 
definiţie lexicală se explică înţelesul (înțelesurile) unui cuvînt definit, prin 
cuvinte al căror înţeles este cunoscut sau se presupune că este cunoscut. 
Aceste definiţii se mai numesc şi definiții de explicație. 

3. Definiţia de precizare, prin care se stabileşte înţelesul unui 
termen vag pentru a se putea înlătura indecizia în privinţa folosirii sale 
într-un anumit context. Şi aceste definiţii introduc un element de 
convenţionalitate, dar, spre deosebire de definițiile stipulative, ele trebuie 
să mai păstreze o legătură puternică cu înţelesul termenului aşa cum 
circulă el în mod obişnuit. 

Definiţiile stipulative nu sunt propoziţii cognitive; definițiile lexicale 
sunt propoziţii cognitive; pentru definiţia de precizare, stabilirea valorii de 
adevăr este problematică. 


II. După procedura de definire evidenţiată de definitor, se 
disting cel puţin următoarele tipuri de definiţie: 

1. Definiţia ostensivă, în care se indică efectiv sau se arată prin 
gesturi obiecte desemnate de definit (imagine + rostire concomitentă). 
Legat de aceasta, de reţinut că extensiunea unui termen nu determină 
intensiunea lui. 

2. Definiţia enumerativă, în care se prezintă în definitor, complet 
sau parţial, obiecte sau clase de obiecte desemnate de definit. 

3. Definiția prin simplă sinonimie, în care definitul este un cuvint, 
iar definitorul este un alt cuvînt sau un grup de cuvinte avînd acelaşi 
înţeles cu definitul. 

Exemplu: Suspiciune înseamnă bănuială. 

Construind o definiţie prin simplă sinonimie, se presupune că 
persoana căreia îi este adresată nu cunoaşte înţelesul cuvîntului care este 
definit, dar cunoaşte înţelesul sinonimului său dat în definitor. 

4. Definitia operațională, în care definitorul indică operaţii, 
experimente sau probe care, în principiu, permit identificarea oricărui 
obiect din extensiunea definitului. 

Exemplu: Se numeşte acid orice substanţă care înroşeşte hirtia de 
turnesol. 


5. Definiţia genetică, în care definitorul indică modul prin care pot 
fi produse sau generate obiectele desemnate de definit. 

6. Definiția recursivă (sau inductivă), în care definitorul indică sau 
descrie un procedeu inductiv de identificare sau de construire a oricărui 
obiect din extensiunea definitului. 

O definiţie recursivă se compune din trei tipuri de clauze: 

- o clauză iniţială, numită şi clauză de bază, în care se indică unul 
sau mai multe obiecte desemnate de definit; 

- una sau mai multe clauze recursive, în care se dau regulile de 
identificare sau de construire a celorlalte obiecte din extensiunea 
definitului; 

- o clauză finală sau de închidere, în care se arată că definitul 
desemnează numai obiectele identificate sau construite conform primelor 
două tipuri de clauze. 

Exemplu: Părinţii lui X sunt strămoşi ai lui X. 

Strămoşii părinţilor lui X sunt strămoşi ai lui X. 
Nici o altă persoană nu este strămoş al lui X. 

7. Definiţia prin gen şi diferență specifică 

Într-o astfel de definiţie, definitorul indică o clasă de obiecte din 
care face parte şi clasa de obiecte desemnate de definit. Această clasă 
desemnată de definitor se numeşte gen. De asemenea, definitorul indică 
şi proprietăţile caracteristice doar obiectele desemnate de definit, în 
raport cu celelalte obiecte din genul respectiv. Aceste proprietăţi poartă 
numele de diferență specifică. 

Exemplu: Pătratul este dreptunghiul cu toate laturile egale. 

Dacă, într-o astfel de definiţie, genul este cel mai apropiat de 
specia definită, definiţia respectivă este prin gen proxim şi diferenţă 
specifică. 


Reguli ale definiţiei corecte 


Pentru a putea fi apreciată drept corectă din punct de vedere logic 
(formal), o definiţie trebuie să îndeplinească anumite condiţii, exprimate 
sub formă de reguli. 


1. Regula adecvării 

Definitorul trebuie să convină întregului definit şi numai acestuia. 
Altfel spus, definitorul trebuie să desemneze toate obiectele desemnate 
de definit şi numai pe ele. 

Tipuri de erori în legătură cu această regulă: 

a) În definiţia "Otrava este o substanţă toxică", se comite eroarea 
definiţiei prea largi. O definiţie este prea largă dacă extensiunea 
definitorului este supraordonată extensiunii definitului. 

b) În definiţia "Înţelepciunea înseamnă inteligenţă", se comite 
eroarea definiției prea înguste. O definiţie este prea îngustă dacă 
extensiunea definitului este subordonată extensiunii definitorului. 

c) Definiţia "Pasăre înseamnă vertebrat zburător" este şi prea 
largă, dar şi prea îngustă; în această definiţie se comite eroarea 
încrucişării. Într-o definiţie se comite eroarea încrucişării dacă extensiunea 
definitului şi extensiunea definitorului sunt în relaţie de încrucişare. 

Regula adecvării nu are sens pentru definițiile stipulative; de 
asemenea, problema aplicării sale nu se poate pune pentru definițiile 


enumerative parțiale şi nici pentru cele ostensive, acestea fiind 
întotdeauna incomplete. 


2. Regula necircularităţii 

Definiţia nu trebuie să fie circulară, adică definitorul trebuie să fie 
independent faţă de definit. 

Exemplu de definiţie circulară: 

"Măsurare înseamnă acţiunea de a (se) măsura." (DEX) 

In acest exemplu nu este vorba de o definiţie prin sinonimie, 
deoarece cuvintul "măsurare" este definit prin sine. Se spune că o 
definiţie în care definitul apare, eventual cu alte cuvinte, în definitor, este 
o definiţie reflexivă sau idem per idem. 

O definiţie simetrică (în cerc vicios) este o definiţie circulară în care 
definitorul presupune implicit definitul. 

Exemplu: "Psihologia este ştiinţa care studiază fenomenele 
psihice." 


3. Regula afirmării 

O definiţie poate fi negativă numai dacă, din faptul că ştim ce nu 
este definitul, rezultă ce este acesta. Altfel, definiţia trebuie să fie 
afirmativă. 

Termenii sau noţiunile negative admit, de obicei, definiţii negative. 

Exemplu: O lucrare anonimă este aceea al cărei autor nu este 
cunoscut. 


4. Regula clarităţii şi preciziei 

Definitorul trebuie să fie formulat în termeni clari şi precişi. 
Definitorul nu trebuie metafore sau alte figuri de stil, termeni vagi, 
expresii excesiv de tehnice sau ambiguităţi. 


În corelaţie cu aceste patru reguli, la definițiile prin gen şi diferenţă 
specifică se mai aplică şi regula privind conţinutul: o definiţie prin gen 
şi diferenţă specifică trebuie să redea cele mai importante proprietăţi ale 
speciei definite. 


Info: 

Pe lîngă termeni individuali şi generali, există şi termeni categoriali 
(ex: timp, spaţiu etc.); aceşti termeni nu au gen şi, de aceea, pentru ei nu 
se pot da definiţii prin gen şi diferenţă specifică. 


